August Fredrik (Sussexin herttua)

Augustus Frederick, Sussexin herttua (27. tammikuuta 1773 Buckinghamin palatsi, Lontoo – 21. huhtikuuta 1843 Kensingtonin palatsi, Lontoo) oli Ison-Britannian prinssi ja kuninkaallisen perheen jäsen.
Suku ja koulutus.
Hän oli Ison-Britannian kuninkaan Yrjö III:n ja kuningatar Charlotten kuudenneksi vanhin poika ja yhdeksäs lapsi. Hänellä oli 14 sisarusta. Hänen veljiään olivat Iso-Britannian ja Irlannin kuninkaat Yrjö IV sekä Vilhelm IV, Frederick, Yorkin ja Albanyn herttua; Ernest Augustus, Hannoverin kuningas; Kentin ja Strathearnin herttua Edvard ja Adolphus, Cambridgen herttua. Hänen sisariaan olivat Charlotte oli Württembergin kuningatar sekä Mary, Gloucesterin ja Edinburghin herttuatar.
Augustus Frederick kirjoittautui Göttingenin yliopistoon, eikä juurikaan asunut Englannissa ennen vuotta 1804. 
Avioliitot ja jälkeläiset.
Italiassa matkustaessaan hän tapasi lady Augusta Murrayn (1761–1830), John Murray Dunmoren, Dunmoren 4. jaarlin ja lady Charlotte Stewarin toisen tyttären, ja avioitui salaa tämän kanssa Roomassa 4. huhtikuuta 1793 anglikaanisen kirkon seremoniassa. Jotta avioliittoa ei voitaisi vastustaa sen vuoksi, että se oli solmittu katolisessa maassa, pariskunta meni uudelleen naimisiin salanimillä Hanover Squaren St Georgen kirkossa, Westminsterissä, 5. joulukuuta 1793. Molemmat avioliitot solmittiin ilman isän suostumusta tai edes tämän tietoa. Elokuussa 1794 avioliitto julistettiin mitätöidyksi sillä perusteella, että se oli vastoin vuoden 1772 kuninkaallista avioliittolakia, koska kuningas ei ollut hyväksynyt liittoa. Muutaman vuoden ajan prinssi ei välittänyt hovin päätöksestä, mutta lopulta pariskunta erosi. Avioliitosta syntyi kaksi lasta, joiden huoltajuus jäi lady Augustalle. 
Augustus Frederick solmi toisen avioliiton lady Cecilia Underwoodin (n. 1789–1873) kanssa, joka oli Arthur Goren, Arranin 2. jaarlin ja tämän kolmannen puolison Elizabeth Underwoodin vanhin tytär ja Sir George Bugginin leski. Vuonna 1840 lady Cecilia korotettiin Invernessin herttuattareksi. Avioliitosta ei syntynyt jälkeläisiä. 
Sussexin herttua.
Vasta vuonna 1801 Augustus Frederick korotettiin aatelisarvoon Arklow'n paronin, Invernessin jaarlin ja Sussexin herttuan arvonimellä. Hänen omaksumansa liberaalit poliittiset näkemykset vieraannuttivat hänet isästään ja hovista, eikä hänelle annettu muiden kuninkaallisten herttuoiden saamia taloudellisesti tuottoisia virkoja. Hän tuki tarmokkaasti aikansa edistyksellistä politiikkaa, kuten orjakaupan lakkauttamista, katolisten emansipaatiota, juutalaisten ja Englannin kirkosta irtautuneiden uskonnollisten toisinajattelijoiden kansalaisoikeuksien rajoitusten poistamista ja parlamenttiuudistusta.
Taiteiden ja tieteiden suosija.
Augustus Frederick oli kiinnostunut taiteen ja tieteen edistämisestä ja tuki mielellään vaikutusvaltansa avulla hyväntekeväisyyshankkeiden edistämistä. Myöhempinä vuosinaan hän oli haluttu juhlaillallisten seremoniamestari. Vapaamuurarien Englannin yhdistyneen suurloosin ensimmäisenä suurmestarina hän toimi vuodesta 1813. Hänet valittiin Royal Society of Artsin puheenjohtajaksi vuonna 1816, ja vuosina 1830–1839 hän oli Royal Societyn puheenjohtaja, mutta luopui tehtävästä Kensingtonin palatsissa pidettyjen illallisten kustannusten vuoksi. Hänen kirjastossaan oli yhteensä yli 50 000 nidettä, noin 1 000 Raamatun painosta sekä monia hepreankielisiä ja muita muinaiskäsikirjoituksia. Hän oli erityisen kiinnostunut heprean ja Raamatun aiheiden tutkimisesta.
Perintö.
Testamentissaan Augustus Frederick määräsi, että hänen jäännöksiään ei haudattaisi kuninkaallisen perheen kanssa Windsorin linnan Pyhän Yrjön kappeliin vaan Kensal Greenin julkiselle hautausmaalle.